ኢትዮጵያ በ68ኛው የመንግሥታቱ ድርጅት የመሪዎች ጉባዔ ስኬታማ ተሳትፎ እያደረገች ነው-የውጭ ጉዳይ ሚኒስቴር
አዲስ አበባ፤ መስከረም 22/2006  (ዋኢማ) – ኢትዮጵያ በአሜሪካ ኒው ዮርክ ውስጥ እየተካሄደ ባለው 68ኛው የመንግሥታቱ ድርጅት የመሪዎች ጉባዔ ስኬታማ ተሳትፎ በማድረግ ላይ እንደምትገኝ የኢፌዴሪ የውጭ ጉዳይ ሚኒስቴር አስታወቀ። የሚኒስቴሩ ቃል አቀባይ አምባሳደር ዲና ሙፍቲ ዛሬ ለጋዜጠኞች እንደገለጹት በጠቅላይ ሚኒስትር ኃይለማሪያም ደሳለኝ የተመራው የኢትዮጵያ ልዑክ በጉባዔው የተሳካ ተሳትፎ እያደረገ ነው። ጠቅላይ ሚኒስትር ኃይለማሪያም በጉባዔው ባደረጉት ንግግር በርካታ የአፍሪካ ሀገራት በተለይ ኢትዮጵያ የምዕተ ዓመቱን የልማት ግብ በማሳካት ረገድ የተሻለ ውጤት ማስመዝገብ መቻላቸውን ገልጸዋል። ኢትዮጵያ በትምህርት፣ በጤና እንዲሁም ሴቶችን በማብቃት በኩል ከልማት ግቡ ጋር የተጣጣሙ ስኬታማ ሥራዎች መስራቷን አስረድተዋል። እንደ አውሮፓውያን አቆጣጠር በ2000 ይፋ የሆነው የምዕተ ዓመቱ የልማት ግብ ሲጠናቀቅ ሊኖር ስለሚገባው የልማት ስትራቴጂም አፍሪካውያን መክረው ከ2014 እስከ 2017 የሚቆይ ዕቅድ መንደፋቸውን ጠቅላይ ሚኒስትሩ አመልክተዋል። በተመሳሳይም የውጭ ጉዳይ ሚኒስትሩ ዶክተር ቴድሮስ አድሓኖም በኒው ዮርክ ከሩሲያ አቻቸው ሰርጌ ላቭሮቭ በሁለትዮሽ ግንኙነት ዙሪያ ገንቢ ውይይት አካሂደዋል። ዶክተር ቴድሮስ በተመሳሳይም ከሊውቲኒያ የውጭ ጉዳይ ሚኒስትር ሊናስ አንታናስ ሊንኬቪቺየስ ጋር የሁለቱ ሀገራት ዲፕሎማሲያዊ ግንኙነት በሚጠናከርበት ሁኔታ ላይ ጠቃሚ ውይይት ማካሄዳቸውን አምባሳደር ዲና ገልጸዋል። የሊውቲኒያ የውጭ ጉዳይ ሚኒስትር ሊናስ አንታናስ ሊንኬቪቺየስ በዚሁ ጊዜ እንደገለጹት ሀገራቸው ኢትዮጵያ ውስጥ ኤምባሲዋን በቅርቡ ትከፍታለች። የውጭ ጉዳይ ሚኒስትሩ አያይዘውም ሀገራቸው በመጪው የፈረንጆቹ አዲስ ዓመት የአውሮፓ ኅብረት ሊቀመንበርነትን ስትረከብ ከኢትዮጵያ ጋር በቅርበት መስራት እንደምትሻ አስረድተዋል። በሌላ በኩል ኢትዮጵያና አሜሪካ ያላቸውን የንግድ ግንኙነት ይበልጥ ለማጠናከር የሚያስችል የኢንቨስትመንትና የቢዝነስ ፎረም በመጪው ጥቅምት ወር በአሜሪካ ይካሄዳል። እንደ ኢዜአ ዘገባ ፎረሙ የሁለቱን አገራት የንግድ ትስስር ከማጎልበቱ ባሻገር አሜሪካውያን ባለኃብቶች ኢትዮጵያ ውስጥ በኢንቨስትመንት መስክ እንዲሰማሩና አዳዲስ ቴክኖሎጂዎች ወደ አገር ውስጥ እንዲገቡ የሚረዳ መሆኑን አምባሳደር ዲና ጠቁመዋል። ይህ በእንዲህ እንዳለ ጠቅላይ ሚኒስትር ኃይለማሪያም ደሳለኝ አል ሸባብ በቅርቡ በኬንያ የፈጸመውን የሽብር ጥቃት ኒው ዮርክ ውስጥ እየተካሄደ ባለው 68ኛው የመንግሥታቱ ድርጅት የመሪዎች ጉባዔ ላይ አውግዘዋል። በቅርቡ ናይሮቢ ከተማ በሚገኘው ዌስት ጌት የገበያ ማዕከል በአል ሸባብ የሽብር ጥቃት ሲፈጸም ሁለት ኢትዮጵያውያን በገበያ ማዕከሉ ውስጥ እንደነበሩና ሁለቱም ከጥቃቱ ማምለጥ እንደቻሉም አምባሳደር ዲና ገልጸዋል። 